Diari Oficial de la Generalitat Valenciana


Sumari del DOGV 2937, del 24-02-1997 (1997/809315)

RESOLUCIÓ 17 d'octubre de 1996, del conseller d'Obres Públiques, Urbanisme i Transports, relativa a les modificacions puntuals números 15 i 17 a la 24, integrants en el projecte de modificació número 2 del Pla General de la Vall d'Uixó.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2937

Data del DOGV
:   24-02-1997

Secció del DOGV
:   ALTRES DISPOSICIONS

Número del document
:   1997/809315


Data del document
:   17-10-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ 17 d'octubre de 1996, del conseller d'Obres Públiques, Urbanisme i Transports, relativa a les modificacions puntuals números 15 i 17 a la 24, integrants en el projecte de modificació número 2 del Pla General de la Vall d'Uixó.  
Vist l'expedient referent a les modificacions puntuals número 15 i 17 a la 24, integrants en el projecte de modificació número 2 del Pla General de la Vall d'Uixó (Castelló). I de conformitat amb els següents  
Antecedents de fet  
Primer  
El Ple de l'Ajuntament de la Vall d'Uixó va acordar, el 29 de febrer de 1996, sotmetre a informació al públic les modificacions de referència, cosa que es va dur a terme mitjançant anuncis publicats en el periòdic Mediterráneo de 8 de març de 1996, i en el Diari Oficial de la Generalitat Valenciana número 2.723, de 4 d'abril de 1996. Transcorregut el període d'informació pública, durant el qual es van formular 25 al·legacions, el Ple de l'Ajuntament va aprovar provisionalment el projecte el 25 de juliol de 1996.  
En relació amb aquestes modificacions s'ha sol·licitat un informe del Servei Territorial de Medi Ambient, de l'Oficina del Pla de Carreteres de la Conselleria d'Obres Públiques, Urbanisme i Transports, de la Direcció General d'Arquitectura i Habitatge de la Conselleria d'Obres Públiques, Urbanisme i Transports i del Servei Territorial de la Conselleria de Cultura, Educació i Ciència.  
Segon  
El projecte consta de memòria justificativa i plànols.  
Tercer  
La Comissió Territorial d'Urbanisme de Castelló, reunida en sessió de 2 d'octubre de 1996, va acordar:  
«1. Aprovar definitivament les modificacions puntuals número 1, 2, 3, 4, 5, 6, 8, 9, 11, 12, 13, 14 i 16 del Pla General de la Vall d'Uixó.  
2. Suspendre l'aprovació definitiva de la modificació puntual número 7 del Pla General de la Vall d'Uixó fins que no es complete amb les determinacions necessàries per a procedir a l'homologació del corresponent sector.  
3. Informar favorablement les modificacions puntuals número 15, 17 a 24 del Pla General de la Vall d'Uixó, i s'eleva, en relació amb aquestes, la proposta d'aprovació definitiva al conseller d'Obres Públiques, Urbanisme i Transports.   
4. Deixar damunt de la taula la modificació número 10, fins que no es reba l'informe que ha d'emetre la Conselleria de Cultura, Educació i Ciència, o transcórrega el termini atorgat per a l'emissió.»  
Quart  
Aquesta Conselleria en data 14 d'octubre de 1996, d'acord amb el dictamen del Servei de Coordinació Territorial, i a proposta de la Direcció General d'Urbanisme, va informar favorablement sobre l'aprovació definitiva de les presents modificacions del Pla General d'Ordenació Urbana de la Vall d'Uixó.  
Fonament de dret  
Primer  
Respecte al procediment, en aquest cas, s'han observat les prescripcions legalment establides per a les modificacions de Pla General d'aquesta índole, que estan constituïdes pels articles 38 i 39 per remissió del 55 de la Llei 6/1994, Reguladora de l'Activitat Urbanística (LRAU). Així mateix, s'han sol·licitat els diferents informes preceptius.  
Segon  
Quant al fons de l'assumpte, constitueix l'objecte de la present resolució les modificacions puntuals números 15 i de la 17 a la 24, integrants en el projecte de modificació núm. 2 del Pla General de la Vall d'Uixó, que comporten una diferent qualificació o un ús urbanístic de les zones verdes o espais lliures anteriorment previstos.  
La modificació número 15 suposa un intercanvi entre sòls de dotacions (servei públic i zona verda) a la colònia de Sant Antoni. La permuta en la ubicació de la zona verda, amb manteniment de la superfície total, es justifica, per part de l'Ajuntament, en el fet que no té cap funcionalitat establir dins de l'equipament de zona verda ressenyada amb el número 34 dues parts, l'una d'aquestes totalment envoltada per un vial. Amb l'agrupació de la zona verda se'n facilita el millor desenvolupament i, a més, la permuta permet un millor emplaçament de part del servei públic. De manera que ens trobem davant d'una simple permuta de superfícies, i, amb existència d'una motivació de la modificació en criteris de racionalitat.  
La modificació número 17 suposa la qualificació de sistema general de servei públic (centre de salut) de 3.420 metres quadrats de sòl actualment qualificat de sistema general de parc públic, al costat de l'aqüeducte de Sant Josep. La modificació es justifica en la necessitat d'establir un centre assistencial a la part nord de la població, i s'ha elegit aquest emplaçament per a aconseguir un espai en contacte amb l'aire llibre, amb una funcional edificació oberta, així com per les bones connexions.  
D'una banda, el sòl afectat continua tenint una destinació pública, atés que el que es produeix és un canvi de sistema general de parc públic a sistema general d'equipament de servei públic, amb destinació a centre assistencial. I, d'una altra, l'estàndard de sistema general de parc públic per habitant varia amb la modificació de 8,63 metres quadrats/habitant a 8,51 metres quadrats/habitant, la qual cosa, en qualsevol cas, és més que suficient a l'efecte del compliment de l'article 17.2.A de la LRAU. Així, la modificació no vulnera el que estableix l'article 55.3 de la LRAU.  
Les modificacions de la 18 a la 24 inclouen una sèrie de canvis globals entre edificabilitat privada i l'equipament, que en troba la valoració final en l'apreciació conjunta. Aquestes modificacions són les següents:  
- Modificació número 18: ajust de l'alineació de l'edificació residencial privada de l'illa de cases est de la zona de la Moleta, al costat del col·legi públic Ausiàs March.  
- Modificació número 19: creació d'una àrea de servei públic centre multifuncional a la zona de la Moleta, amb eliminació d'àrees destinades a edificació residencial privada.  
- Modificació número 20: creació d'una àrea de servei públic a l'illa de cases situada entre els carrers dels Molins, del Cor de Jesús i dels Conills, actualment d'edificació residencial privada.  
- Modificació número 21: establiment de profunditat edificable màxima i adopció d'alçades reguladores idònies en cinc illes de cases amb edificació residencial privada.  
- Modificació número 22: ampliació de l'àrea destinada a servei públic a la part de l'equipament número 75, situat al carrer d'Almenara, supressió de les parts d'aquest servei no situades a l'illa de cases que s'amplia, i es converteix en àrees d'edificació residencial privada i ampliació de zona verda sobre l'espai de la plaça del Mercat.  
- Modificació número 23: supressió del servei públic administratiu número 106, situat a la plaça del centre, amb conversió en àrea d'edificació residencial privada.  
- Modificació número 24: supressió del servei públic administratiu número 71, situat entre el carrer de Joaquín París, Juan Capó i uns altres, amb conversió en àrea d'edificació residencial privada.  
D'aquestes modificacions, la número 19 comporta una diferent qualificació o ús urbanístic de les zones verdes. Atés que aquest grup de modificacions estan interrelacionades entre si, això significa que totes aquestes (de la número 18 a la 24) hauran de seguir les especialitats procedimentals establides en l'article 55.4 de la LRAU.   
En relació amb la modificació número 19, la Direcció General d'Arquitectura i Habitatge ha plantejat l'objecció relativa a la minoració que aquesta significaria en un aprofitament lucratiu que es diu tenir ja patrimonialitzat a favor seu l'Institut Valencià d'Habitatge, SA, al polígon la Moleta. Tanmateix, aquesta qüestió no pot obstaculitzar l'aprovació autonòmica d'aquesta modificació, ja que, com ha assenyalat la jurisprudència, davant de la potestat de l'administració de modificar el planejament, els drets dels propietaris no són un obstacle que ho impedisca, fins i tot en els casos en què aquests pogueren originar dret a percebre indemnització (sentències de 12 de maig de 1987 R 5255, de 4 de maig de 1990 R 3799, i de 21 de setembre de 1991 R 6818), i és en la fase de gestió del planejament, i no en la d'ordenació, on s'han de ventilar els problemes referents a les eventuals indemnitzacions (sentència, entre altres, de 21 de setembre de 4541 GV 6818).  
No obstant això, atesa la titularitat dels terrenys i l'objecte social de l'Institut Valencià d'Habitatge, SA, que té per finalitat l'execució de polítiques públiques en matèria d'habitatge de protecció oficial, competència de la Generalitat Valenciana, cosa que poguera fer necessària una coordinació entre la política urbanística municipal i l'autonòmica d'habitatge (article 40.1.E de la LRAU), la Comissió Informativa de la Territorial d'Urbanisme de Castelló va acordar, a l'empara de tal precepte, iniciar un període en el qual s'oferisquen alternatives tècniques de consens interadministratiu entre l'Ajuntament de la Vall d'Uixó i la Direcció General d'Arquitectura i Habitatge, cosa que s'ha instrumentat a través d'una resolució de l'Alcaldia de la Vall d'Uixó, de 23 de setembre de 1996, en la qual, en resposta a l'escrit del Institut Valencià de l'Habitatge, de 20 de setembre de 1996, s'acorda, segons el que ha sol·licitat el mencionat Institut, transferir 10.030,05 metres quadrats sostre a 2 parcel·les de nova creació i reservar els 4.029,92 metres quadrats sostre restants per a la posterior transferència en terrenys que l'Ajuntament tinga disponibles.  
D'altra banda, la memòria justificativa de les modificacions puntuals número 18 a la 24 assenyala que hi ha una unitat tipològica i espacial entre les avingudes del Cor de Jesús, Jaume I i Sud-oest, que forma l'esquema estructural de desenvolupament de la Vall d'Uixó a partir de la postguerra, la qual cosa permet considerar l'àrea com una unitat urbana a l'efecte de l'article 19.A de la LRAU. Així les coses, aquest grup de modificacions no contravé el que disposen els articles 19.A i 55.3 de l'esmentada LRAU. D'altra banda, aquests canvis de qualificació es justifiquen, per part de l'Ajuntament, en criteris de racionalitat, i apareix que la potestat de planejament s'ha exercitat de conformitat amb els fins que li són propis, i que es concreten en l'article 2.2 de la LRAU, sense que es produïsca un detriment per a les zones verdes o espais llibres anteriorment previstos.  
Tercer  
D'acord amb l'article 40.2 de la Llei 6/1994, Reguladora de l'Activitat Urbanística, no s'aprecien objeccions ni impediments urbanístics legals que obstaculitzen l'aprovació definitiva de les presents modificacions del Pla General d'Ordenació Urbana de la Vall d'Uixó.  
Quart  
El conseller d'Obres Públiques, Urbanisme i Transports és competent per a l'aprovació definitiva del present expedient, segons l'article 55.4 i la disposició transitòria novena de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6 i la disposició transitòria tercera del Decreto 77/96, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Vistos els preceptes legals citats i la resta de general i pertinent aplicació, resolc:  
Aprovar definitivament les modificacions puntuals números 15 i 17 a la 24, integrants en el projecte de modificació número 2 del Pla General de la Vall d'Uixó.  
La present resolució entrarà en vigor el mateix dia de la publicació en el Diari Oficial de la Generalitat Valenciana. La mencionada publicació excusa la notificació individualitzada.  
Contra la present resolució, que posa fi a la via administrativa, s'hi podrà interposar un recurs contenciós administratiu davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de dia de la notificació o publicació d'aquesta. Per a la interposició del mencionat recurs serà requisit imprescindible que amb caràcter previ el recurrent comunique a aquest òrgan la interposició del recurs, de conformitat amb els articles 57.2.f) i 58 de la Llei Reguladora de la Jurisdicció Contenciosa Administrativa i amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que s'hi puga presentar qualsevol altre recurs que s'estime oportú.  
València, 17 d'octubre de 1996.- El conseller d'Obres Públiques, Urbanisme i Transports: Luis Fernando Cartagena Travesedo.